Diari Oficial de la Generalitat Valenciana


Sumari del DOGV 8327, del 28-06-2018 (2018/6325)

ORDRE 6/2018, de 25 de juny, de la Conselleria d'Habitatge, Obres Públiques i Vertebració del Territori, per la qual s'aproven les bases reguladores de les ajudes de rehabilitació d'habitatges ubicats en edificis de tipologia residencial col·lectiva, dins del programa de foment de la conservació, de la millora de la seguretat d'utilització i de l'accessibilitat en habitatges del Pla estatal d'habitatge 2018-2021.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2018/06/25/6/dof/vci/html**

### Dades del document

Número de DOGV
:   8327

Data del DOGV
:   28-06-2018

Secció del DOGV
:   I. DISPOSICIONS GENERALS

Número del document
:   2018/6325


Data del document
:   25-06-2018

Organisme emissor
:   Conselleria d'Habitatge, Obres Públiques i Vertebració del Territori

Tipus de document
:   Ordre

Anàlisi jurídica

 Descriptors 

:   * Conselleria d'Habitatge, Obres Públiques i Vertebració del Territori
    * legislació
    * habitatge col·lectiu

ORDRE 6/2018, de 25 de juny, de la Conselleria d'Habitatge, Obres Públiques i Vertebració del Territori, per la qual s'aproven les bases reguladores de les ajudes de rehabilitació d'habitatges ubicats en edificis de tipologia residencial col·lectiva, dins del programa de foment de la conservació, de la millora de la seguretat d'utilització i de l'accessibilitat en habitatges del Pla estatal d'habitatge 2018-2021. [2018/6325]  
  
PREÀMBUL  
  
L'habitatge, element estretament lligat a la salut i al desenvolupament dels ciutadans, i per tant reconegut com a dret bàsic, ha de ser objecte d'especial atenció quant a la promoció d'actuacions que faciliten la seua conservació i la seua adequació a les circumstàncies especials que puguen presentar els seus ocupants.  
La Generalitat, en el seu especial interés sobre la millora en la qualitat de vida de la ciutadania, formula diverses polítiques entre les quals són de gran rellevància les dirigides a la millora de les condicions dels habitatges.  
En aquest sentit, la Generalitat va gestionar en l'exercici 2017, de forma pionera i amb recursos propis, el Pla de reforma interior d'habitatges, Pla RENHATA, que va preveure subvencions als propietaris, usufructuaris o inquilins, per a actuacions sobre els elements privatius de l'habitatge i dirigides a la millora de la seua qualitat, sostenibilitat, accessibilitat i habitabilitat.  
En aquesta mateixa línia el Ministeri de Foment en el nou Pla d'habitatge 2018-2021 incorpora unes noves ajudes per a la millora de l'interior dels habitatges tant des d'aspectes de funcionalitat i habitabilitat com per a aquelles actuacions que faciliten l'accessibilitat universal en l'interior dels habitatges.  
Per a això en el Pla estatal d'habitatge 2018-2021, entre les seues línies de subvenció està la rehabilitació d'habitatges ubicats dins d'edificis de tipologia residencial col·lectiva, tant per a actuacions de conservació com a accessibilitat dins del Programa de foment de la conservació, de la millora de la seguretat d'utilització i de l'accessibilitat en habitatges, en relació amb el que estableix el Reial decret 106/2018, de 9 de març, pel qual es regula el Pla estatal d'habitatge 2018-2021.  
  
Correspon establir les bases reguladores de la convocatòria d'aquest tipus d'ajudes dins del Pla estatal d'habitatge 2018-2021. La dotació de la línia pressupostària de la convocatòria d'aquestes ajudes estarà dins del Programa de foment de la conservació, de la millora de la seguretat d'utilització i de l'accessibilitat en habitatges. Aquesta dotació podrà realitzar-se inicialment amb fons de la Generalitat. Una vegada se subscriga el conveni corresponent entre la Generalitat Valenciana i el Ministeri de Foment, la dotació de la convocatòria podrà absorbir el finançament que s'acorde amb el Ministeri de Foment per al Programa de foment de la conservació, de la millora de la seguretat d'utilització i de l'accessibilitat en habitatges.  
Les bases reguladores que s'aproven per mitjà d'aquesta ordre plantegen optimitzar al màxim la necessària gestió que comporta aquest tipus d'actuacions, les majors dificultats de la qual es donen en els grups de menors recursos, tant respecte a l'organització i gestió com respecte al necessari finançament.  
Per això s'estableix una simplificació de la documentació que ha d'aportar-se per a sol·licitar les ajudes, i incorporar mesures que agilitzaran la tramitació d'aquestes.  
Es podran finançar a càrrec del Ministeri de Foment, les ajudes previstes en el Pla estatal per import del 40 per 100 del pressupost de les obres i una subvenció addicional del 35 per 100 per a aquells habitatges on residisquen unitats de convivència amb recursos limitats a 3 vegades l'IPREM o amb situacions de discapacitat o majors de 65 anys i a més es preveu concedir a càrrec dels fons propis de la Generalitat ajudes per import d'un 10 per 100 del pressupost de les obres.  
  
Es prioritzarà la concessió de les ajudes en els grups d'habitatges de pitjor estat de conservació i de pitjor qualitat constructiva i buscar d'aquesta manera, potenciar els processos de rehabilitació en els àmbits de major vulnerabilitat potencial i contribuir a resoldre problemes que d'una altra forma és difícil que es pogueren solucionar, especialment aquells relacionats amb l'accessibilitat i l'eficiència energètica, patologies estructurals o adequació d'instal·lacions de l'edifici.  
En relació amb la política de la competència de la Unió Europea, les ajudes que es convoquen no necessiten notificació o comunicació a la Unió Europea, per no falsejar o amenaçar falsejar la competència, al no afectar l'exercici d'activitats econòmiques, de conformitat amb el que estableix l'article 107 del Tractat de Funcionament de la Unió Europea.  
  
D'acord amb el que disposa la Llei 39/2015, d'1 d'octubre, del procediment administratiu comú de les administracions públiques, en l'exercici de la potestat reglamentària l'Administració pública actuarà d'acord amb els principis de necessitat, eficàcia, proporcionalitat, seguretat jurídica, transparència i eficiència, i aquesta ordre estarà en tot moment subjecta als dits principis.  
En virtut de tot l'anterior, evacuats tots els informes preceptius, vistos l'article 149.1.9 de l'Estatut d'Autonomia de la Comunitat Valenciana, la Llei 38/2003, de 17 de novembre, general de subvencions, la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, i la resta de normes de general i pertinent aplicació, d'acord amb el Consell Jurídic Consultiu de la Comunitat Valenciana, i en virtut de les facultats conferides per l'article 28.e, de la Llei 5/1983, de 30 de desembre, del Consell,  
  
  
ORDENE  
  
Article 1. Objecte i àmbit d'aplicació  
S'aproven les bases reguladores de les ajudes a la rehabilitació d'habitatges ubicats en edificis de tipologia residencial col·lectiva, dins del Programa de foment de la conservació, de la millora de la seguretat d'utilització i de l'accessibilitat en habitatges, del Pla estatal d'habitatge 2018-2021, el contingut de la qual consta en l'annex a aquesta ordre, i que tenen com a objecte articular ajudes per a la rehabilitació d'habitatges, en règim de concurrència competitiva.  
  
Article 2. Convocatòria   
El procediment d'atorgament de les ajudes regulades en les bases que s'aproven per mitjà d'aquesta ordre s'iniciarà per mitjà de la corresponent resolució de convocatòria, l'aprovació de les quals queda supeditada en tot cas a l'existència de disponibilitat pressupostària.  
La dita resolució de convocatòria serà publicada en el Diari Oficial de la Generalitat Valenciana.  
  
  
DISPOSICIÓ ADDICIONAL  
  
Única. No-incidència pressupostària  
L'aprovació d'aquesta ordre no té incidència en el pressupost de la Generalitat.  
  
  
DISPOSICIÓ DEROGATÒRIA  
  
Única. Derogació normativa  
Queda derogada l'Ordre 6/2017, de 21 d'abril, de la Conselleria d'Habitatge, Obres Públiques i Vertebració del Territori, per la qual s'aproven les bases reguladores del Programa de foment de la rehabilitació edificatòria.  
  
  
DISPOSICIONS FINALS  
  
Primera. Normativa aplicable  
A més del que preveu aquesta ordre, seran aplicables el Reial decret 106/2018, de 9 de març, pel qual es regula el Pla estatal d'habitatge, 2018-2021, la Llei 38/2003, de 17 de novembre, general de subvencions i el seu reglament de desplegament aprovat pel Reial decret 887/2006, de 21 de juliol, la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, i la resta de normativa de preceptiva aplicació.  
  
Segona. Habilitació normativa  
La direcció general competent en matèria d??habitatge queda facultada per a dictar totes les instruccions i resolucions que resulten necessàries per al desplegament i l'aplicació d'aquesta ordre.  
  
Tercera. Entrada en vigor  
Aquesta ordre entrarà en vigor l'endemà de ser publicada en el Diari Oficial de la Generalitat Valenciana.  
  
València, 25 de juny de 2018  
  
El secretari autonòmic de la Conselleria d'Habitatge,   
Obres Públiques i Vertebració del Territori,  
p. d. (D 4/2018, de 26 de març,   
del president de la Generalitat; DOGV 8262, 27.03.2018),  
JOSEP VICENT BOIRA MAIQUES  
  
  
  
ANNEX  
Bases reguladores de les ajudes de rehabilitació d'habitatges ubicats en edificis de tipologia residencial col·lectiva del Programa de foment de la conservació i millora de la seguretat d'utilització i de l'accessibilitat d'edificis d'habitatges del Pla estatal d'habitatge 2018-2021  
  
Primera. Objecte  
Aquestes bases reguladores tenen per objecte regular les ajudes per a les actuacions de conservació, millora de l'accessibilitat i millora de la seguretat d'utilització d'habitatges ubicats en edificis de tipologia residencial col·lectiva, en règim de concurrència competitiva, de conformitat amb el que disposa el Reial decret 106/2018, de 9 de març, pel qual es regula el Pla estatal d'habitatge 2018-2021, així com les ajudes addicionals de la Generalitat.  
  
Segona. Abast de les actuacions de rehabilitació  
Seran subvencionables les actuacions de conservació i de millora de l'accessibilitat que afecten habitatges ubicats en edificis de tipologia residencial col·lectiva.  
  
Tercera. Persones beneficiàries  
Els propietaris o arrendataris d'habitatges en edificis de tipologia residencial col·lectiva, així com les administracions públiques i la resta d'entitats de dret públic que siguen propietàries d'habitatges a rehabilitar, podran ser beneficiaris, i per tant sol·licitants de les ajudes.  
Quan el propietari de l'habitatge i l'arrendatari acorden que aquest últim costege a càrrec seu les actuacions de rehabilitació, l'arrendatari haurà de sol·licitar del propietari l'autorització corresponent per a poder sol·licitar les ajudes i ser beneficiari d'aquestes.  
Les persones i entitats beneficiàries hauran de tindre els requisits previstos en la normativa aplicable en matèria de subvencions, i en particular, el que disposen els articles 7 i 41 del Reial decret 106/2018, de 9 de març, en els quals s'estableixen els requisits específics de les persones beneficiàries del Pla estatal 2018-2021.  
  
Quarta. Còmput d'ingressos  
Als efectes de la valoració d'ingressos de les persones físiques o de la unitat de convivència constituïda per diverses persones físiques, es partirà de la quantia de la base imposable general i de l'estalvi, regulades en els articles 48 i 49, respectivament, de la Llei 35/2006, de 28 de novembre, de l'impost sobre la renda de les persones físiques, corresponent a la declaració o declaracions presentades per cada un dels membres de la unitat de convivència relativa a l'últim període impositiu amb termini de presentació vençut, en el moment de la sol·licitud de l'ajuda.  
  
Als efectes d'aquesta ordre, es consideraran membres de la unitat de convivència el conjunt de persones que habiten i disfruten d'un habitatge de forma habitual i permanent, independentment de la relació existent entre elles.  
Els ingressos seran comparats amb l'Indicador Públic de Renda d'Efectes Múltiples (IPREM) referit a catorze pagues.  
En cas de no disposar de dades fiscals recents, es podran sol·licitar altres dades o informacions, incloent-hi la declaració responsable sobre els ingressos de la unitat de convivència.  
  
Cinquena. Requisits dels habitatges objecte del programa d'ajudes  
Els habitatges que s'acullen a aquest programa d'ajudes compliran els requisits següents:  
a) Estar finalitzats abans de 1996. Excepcionalment aquesta condició no serà necessari complir-la en el cas d'actuacions d'accessibilitat en habitatges on residisca alguna persona amb un grau de discapacitat superior al 33 per 100.  
b) Que l'habitatge constituïsca el domicili habitual i permanent dels seus propietaris o arrendataris, en el moment de sol·licitar les ajudes.  
  
Sisena. Condicions particulars de les actuacions objecte d'ajudes  
1. Per a l'obtenció de les ajudes relacionades en aquest programa, es requereix que:  
a) L'habitatge haurà de disposar d'informe tècnic que acredite la necessitat de l'actuació amb data anterior a l'inici de les obres.  
b) Per a la sol·licitud d'ajudes s'aportarà el projecte de l'actuació a realitzar. Si no es disposa en aquest moment del projecte de l'actuació s'aportarà una memòria redactada per tècnic competent justificant les actuacions a realitzar, i aportarà un pressupost detallat de les obres desglossat per cada tipus d'actuació, així com plans tancats de l'estat actual i reformat.  
Una vegada dictada la resolució de concessió d'ajudes, s'aportarà el corresponent projecte d'execució de les obres en el moment de sol·licitar l'abonament de les ajudes. En el cas que les actuacions no exigisquen projecte, s'aportarà memòria descriptiva de l'actuació, i es justificarà l'adequació de l'actuació al Codi Tècnic de l'Edificació i la resta de normativa d'aplicació, incloent-hi el pressupost desglossat de les obres, tal com s'estableix en el paràgraf anterior.  
2. El termini per a executar les obres no podrà excedir de vint-i-quatre mesos, comptadors des de la data de publicació de la resolució de concessió de l'ajuda en el Diari Oficial de la Generalitat Valenciana.  
Si per causes alienes al beneficiari o promotor de l'actuació la concessió de la llicència municipal, o l'autorització administrativa de què es tracte, es demore i no siga concedida en el termini de sis mesos des de la seua sol·licitud, el termini anterior podrà incrementar-se en sis mesos.  
Aquests terminis podran ser prorrogats pel temps perdut en l'execució de les obres a causa de vagues, raons climatològiques, o qualsevol altra causa de força major, sempre a sol·licitud de l'interessat i que estiga degudament acreditada.  
En el cas que l'obra no estiga acabada en els terminis límits anteriors, es podrà procedir a la revocació de les ajudes.  
3. Les obres podran estar iniciades abans de la sol·licitud de les ajudes, sempre que no estiguen iniciades abans de la data indicada en la convocatòria corresponent.  
4. Les obres no hauran d'estar finalitzades en el moment de la sol·licitud. S'entendrà per data de terminació d'obres la que conste en el certificat final d'obra o la d'expedició de l'última factura de les obres en el cas que no siga necessari aportar projecte.  
  
Setena. Actuacions subvencionables  
1. Actuacions de conservació  
Es consideraran actuacions subvencionables per a la conservació, les obres i els treballs que s'escometen per a esmenar les deficiències següents:  
a) Les relatives a l'adequació interior de l'habitatge a les condicions mínimes de funcionalitat, habitabilitat, seguretat i higiene legalment exigides.  
2. Actuacions per a la millora de la seguretat d'utilització i de l'accessibilitat  
Es consideraran subvencionables les actuacions per a la millora de la seguretat d'utilització i de l'accessibilitat dels habitatges, i en particular les següents:  
a) La instal·lació d'elements d'informació o d'avís com ara senyals lluminosos o sonors que permeten l'orientació en l'ús en l'interior dels habitatges.  
b) Qualsevol intervenció que facilite l'accessibilitat universal en l'interior dels habitatges. S'inclouen obres dirigides a l'ampliació d'espais de circulació dins de l'habitatge que complisquen les condicions del Codi Tècnic de l'Edificació en allò que s'ha referit a l'habitatge accessible, així com per a millorar les condicions d'accessibilitat en banys i cuines.  
c) Qualsevol intervenció que millore el compliment dels paràmetres establits en el Document Bàsic del Codi Tècnic de l'Edificació DB-SUA, Seguretat d'Utilització i Accessibilitat.  
3. Totes les actuacions subvencionables anteriors podran incloure, als efectes de la determinació del cost subvencionable, el cost de les obres, els honoraris dels professionals intervinents, el cost de la redacció dels projectes, els informes tècnics i els certificats necessaris, sempre que tots estiguen degudament justificats. No s'inclouran impostos, taxes o tributs.  
No s'inclouran en el cost de l'obra els electrodomèstics, ni tampoc la placa de cocció, el forn o l'extractor de fums.  
4. El cost total subvencionable no podrà superar els costos mitjans de mercat de la Comunitat Valenciana. S'entendran per costos mitjans de mercat de la Comunitat Valenciana els que figuren en l'edició vigent de la Base de Dades de Preus de la Construcció de l'Institut Valencià de l'Edificació.  
  
Huitena. Tipus i quantia de les ajudes que es financen pel Ministeri de Foment  
Es concediran dos tipus d'ajudes:  
1. Ajuda general  
La quantia d'aquesta ajuda serà del 40 per 100 del cost subvencionable de l'actuació corresponent. En cas de contindre actuacions dels dos tipus indicats en la base setena, és a dir, conservació i accessibilitat, el pressupost haurà de desglossar-se d'acord amb cada una d'aquestes, i aportar un pressupost detallat de les obres.   
El percentatge del 40 per 100 s'aplicarà amb els màxims següents:  
- 3.000 euros per a les actuacions de conservació.  
- 8.000 euros per a les actuacions d'accessibilitat o actuacions conjuntes d'accessibilitat i conservació  
- 14.000 euros en el cas que residisca en l'habitatge una persona amb discapacitat per a les actuacions d'accessibilitat o actuacions conjuntes d'accessibilitat i conservació.  
- 17.000 euros en el cas que residisca en l'habitatge una persona amb paràlisi cerebral, malaltia mental, discapacitat intel·lectual igual o superior al 33 per 100 o discapacitat física igual o superior al 65 per 100, per a les actuacions d'accessibilitat o actuacions conjuntes d'accessibilitat i conservació.  
A l'ajuda unitària bàsica podran sumar-se 1.000 euros d'ajuda unitària complementària en el cas que l'habitatge estiga ubicat en un edifici declarat Bé d'Interés Cultural o catalogat que dispose de protecció integral en l'instrument d'ordenació urbanística corresponent.  
  
2. Ajuda complementària  
En aquells habitatges en què la unitat de convivència que residisca en aquests tinga uns ingressos inferiors a 3 vegades l'IPREM (Índex de Preus de Referència d'Efectes Múltiples), la part beneficiària podrà obtindre una subvenció personal complementària de l'anterior per una quantia del 35 per 100 del pressupost subvencionable de l'actuació.  
  
En el cas d'actuacions de millora de l'accessibilitat en l'habitatge, també podran sol·licitar aquesta ajuda complementària aquells habitatges en què residisquen persones amb discapacitat o majors de 65 anys.  
  
L'import màxim d'aquesta subvenció serà tal que sumat a l'ajuda general, no se supere els límits màxims previstos en l'apartat anterior.  
  
Novena. Tipus i quantia de les ajudes addicionals de la Generalitat  
La Generalitat, de forma addicional a les ajudes concedides a càrrec del Ministeri de Foment, concedirà una ajuda del 5 per 100 del cost subvencionable de l'actuació, amb un límit màxim de 1.000 euros.  
  
Deu. Incompatibilitat d'ajudes  
1. No podran obtindre aquestes ajudes les parts beneficiàries, que ja ho siguen per a la mateixa actuació, de les ajudes del Programa de foment de la regeneració i renovació urbana i rural, del programa del foment del parc d'habitatge en lloguer ni del programa d'habitatges per a persones majors que es regulen en el Pla estatal d'habitatge 2018-2021, ni tampoc si són beneficiàries de les ajudes del Pla de reforma interior d'habitatge, Pla RENHATA de la Generalitat.  
Tampoc podran obtindre ajudes, les parts beneficiàries que ja hagueren obtingut, per a la mateixa actuació, resolució de concessió d'ajudes en convocatòries anteriors a càrrec dels programes d'ajudes del Pla Estatal d'Ajudes 2013-2016.  
2. L'import de la subvenció a concedir no podrà ser d'una quantia tal que, aïllada o conjuntament amb altres subvencions públiques o privades que amb el mateix objecte puguen rebre les parts beneficiàries d'aquestes ajudes, supere el cost previst de l'actuació. En el cas que es donara aquesta circumstància, es reduirà l'import de la subvenció a concedir fins a arribar a aquest límit.  
  
Onze. Obligacions i responsabilitats de les parts beneficiàries  
1. Les parts beneficiàries estan obligades a:  
a) Facilitar qualsevol document, informació o inspecció que la direcció general competent en matèria d??habitatge i rehabilitació considere necessari per al control del compliment dels fins previstos.  
  
b) Sotmetre's a qualsevol actuació de control financer que corresponga a la Intervenció de la Generalitat, en relació amb les ajudes i subvencions concedides.  
c) Comunicar l'obtenció d'altres subvencions o ajudes per a la mateixa finalitat, procedents de qualsevol administració o ens públics o privats, nacionals o internacionals.  
d) En el cas d'habitatges arrendats, el propietari no podrà incrementar la renda d'arrendament per les millores realitzades amb la subvenció atorgada.  
2. Les parts beneficiàries de la subvenció hauran d'estar al corrent amb les seues obligacions fiscals, tributàries i amb la Seguretat Social, o qualsevol altra de la resta d'obligacions assenyalades en la Llei 38/2003, de 17 de novembre, general de subvencions.  
3. No podran obtindre la condició de beneficiari d'aquestes ajudes els que hagen sigut subjectes d'una revocació d'alguna de les ajudes previstes en aquest o l'anterior pla estatal d'habitatge per incompliment o causa imputable al sol·licitant.  
  
Dotze. Presentació de sol·licituds  
1. La presentació de sol·licituds s'efectuarà dins del període previst en la corresponent convocatòria i el procediment de tramitació serà telemàtic, per la qual cosa requerirà la presentació de sol·licituds, segons el model normalitzat, a través de la seu electrònica de la Generalitat, i hauran d'estar firmades electrònicament per mitjà d'una firma electrònica avançada basada en un certificat reconegut, segons el que disposa el Decret 220/2014, de 12 de desembre, del Consell, pel qual s'aprova el Reglament d'administració electrònica de la Comunitat Valenciana, i expedit per la Generalitat o per qualsevol altre prestador de serveis de certificació amb què la Generalitat haja firmat el conveni oportú.  
  
2. Una vegada omplit el formulari de sol·licitud per la part beneficiària, i al seu torn sol·licitant de les ajudes, i recopilada la documentació necessària, la sol·licitud serà presentada telemàticament per tècnics col·laboradors, adherits a la corresponent convocatòria per a la tramitació de les ajudes de millora de l'habitabilitat dels habitatges.  
  
L'alta com a tècnic col·laborador es realitzarà així mateix telemàticament, d'acord amb el contingut del model normalitzat d'inscripció de tècnic col·laborador per a la tramitació de les ajudes.  
Als efectes d'aquesta ordre, podran sol·licitar la inscripció com a tècnics col·laboradors en la tramitació d'aquestes ajudes, aquells professionals habilitats en matèria d'edificació residencial, d'acord amb el que disposa la Llei 38/1999, de 5 de novembre, d'ordenació de l'edificació.  
  
3. El sol·licitant haurà de facilitar al tècnic col·laborador en la tramitació de les ajudes, per a la seua presentació telemàtica i incorporació a l'expedient, la següent documentació que haurà d'aportar-se junt amb la sol·licitud:  
a) Sol·licitud de les ajudes degudament firmada per la part sol·licitant, segons formulari normalitzat, i s'indicarà si és propietari, usufructuari o arrendatari.  
b) Declaració responsable de la part sol·licitant sobre si ha rebut altres ajudes en relació amb l'actuació subvencionada, i s'indicarà l'import, si és el cas, segons el model normalitzat.  
d) Fotografies de l'estat de les parts de l'habitatge a reformar objecte d'ajuda abans de l'actuació.  
e) Document que acredite la titularitat de l'habitatge, com ara nota simple del Registre de la Propietat, l'escriptura pública de compravenda, l'escriptura de partició d'herència, o altres.  
f) Autorització del propietari a l'inquilí o l'usufructuari de l'habitatge, per a realitzar les obres, en el cas que no siga la persona propietària la sol·licitant de les ajudes.  
g) Autorització de la persona sol·licitant a què el tècnic col·laborador realitze la presentació telemàtica de la sol·licitud d'ajudes segons formulari normalitzat.  
h) Projecte de l'actuació a realitzar. Si no es disposa en aquest moment del projecte de l'actuació s'aportarà una memòria redactada per tècnic competent que justifique les actuacions a realitzar i aportar un pressupost detallat de les obres desglossat per cada tipus d'actuació, i per unitats d'obra, amb mesuraments i aplicació de preus i un pla esquemàtic de l'estat actual i de l'estat reformat de les obres.  
  
i) Informe tècnic que acredite la necessitat de l'actuació amb data anterior a l'inici de les obres.  
j) Model normalitzat de domiciliació bancària degudament omplit, amb designació del compte bancari del sol·licitant en què es realitzarà l'ingrés de les ajudes.  
k) Si és el cas, i només en actuacions d'accessibilitat, formulari normalitzat de justificació que en l'habitatge residisquen persones amb diversitat funcional, i indicar el tipus i grau de discapacitat, o que residisquen persones majors de 65 anys. Declaració responsable.  
En cas d'actuacions d'accessibilitat, si en l'habitatge resideixen persones amb discapacitat o majors de 65 anys, podran també disposar de l'ajuda complementària aportant la declaració responsable, segons el formulari normalitzat anterior, en el qual s'identificaran les persones que compleixen aquesta condició i formen part de la seua unitat de convivència.  
l) Si és el cas, formulari normalitzat de justificació que la unitat de convivència té uns ingressos inferiors a 3 vegades l'IPREM. Declaració responsable, segons formulari normalitzat, en el qual identificarà les persones que formen part de la seua unitat de convivència, degudament firmat per cada una de les persones integrants majors de 16 anys.  
  
4. En la presentació telemàtica de la sol·licitud, que serà realitzada pel tècnic col·laborador, es gravaran les dades següents:  
a) Identificació de la part sol·licitant: cognoms i nom i NIF, i s'indicarà si és propietària, inquilina o usufructuària de l'habitatge.  
b) Identificació de l'habitatge: domicili, municipi, número de referència cadastral de l'habitatge.  
c) Identificació de la persona que ocupa l'habitatge (en el cas que siga diferent de la sol·licitant): cognoms i nom, NIF, i s'indicarà si és propietària, inquilina o usufructuària de l'habitatge.  
d) Identificació de la persona propietària de l'habitatge (en el cas que la sol·licitant siga la inquilina o usufructuària): cognoms, nom i NIF.  
e) Si és el cas, identificació de les persones amb diversitat funcional o majors de 65 anys, i s'indicarà el tipus i grau de discapacitat: cognoms, nom i NIF.  
f) Identificació del tècnic redactor i col·laborador en la tramitació de les ajudes: cognoms i nom, NIF, col·legi professional i número de col·legiat.  
g) Descripció de les obres en què es justifique que les obres subvencionables compleixen la normativa vigent.  
h) Pressupost resumit de les obres agrupant-lo per cada tipus d'actuació subvencionable.  
5. En aquells supòsits en què els sol·licitants, en aplicació del que estableix l'article 28 de la Llei 39/2015, d'1 d'octubre, del procediment administratiu comú de les administracions públiques, manifesten la seua oposició perquè l'Administració demane electrònicament la documentació necessària per a la tramitació de l'expedient, hauran d'aportar a més:  
  
- NIF o CIF de la part sol·licitant.  
- Certificat d'empadronament en l'habitatge objecte de les ajudes.  
- Certificats de l'Agència Tributària, de la conselleria competent en matèria d'hisenda i de la Tresoreria General de la Seguretat Social, d'estar al corrent en les seues obligacions i d'ingressos obtinguts.  
- Certificat del grau de diversitat funcional, si és el cas.  
6. La presentació de la sol·licitud portarà implícita l'acceptació de les bases, inclòs el que disposa la resolució per la qual es convoquen les subvencions.  
  
Tretze. Criteris d'adjudicació  
Per a determinar la prioritat de les sol·licituds per a concedir la subvenció, aquestes es valoraran d'acord amb els criteris que s'estableixen a continuació.  
a) En funció de la qualitat constructiva segons la categoria cadastral de l'habitatge:  
En habitatges amb categoria constructiva cadastral 7, 8, o 9: 7 punts  
En habitatges amb categoria constructiva cadastral 6: 5 punts  
En habitatges amb categoria constructiva cadastral 5: 3 punts  
En habitatges amb categoria constructiva cadastral 4: 2 punts  
En habitatges amb categoria constructiva cadastral 1, 2, o 3: 1 punt  
b) En funció del grau de discapacitat de la persona ocupant de l'habitatge:  
Grau de diversitat funcional igual o inferior al 33 per 100: 1 punt  
Grau de diversitat funcional superior al 33 i inferior al 65 per 100: 3 punts  
Grau de diversitat funcional igual o superior al 65 per 100: 7 punts  
  
c) Actuacions de millora de l'accessibilitat: 2 punts  
d) En habitatges en què almenys residisca una persona major de 65 anys: 1 punt  
e) Si s'ha justificat que la unitat de convivència que resideix en l'habitatge té uns ingressos inferiors a 3 vegades l'IPREM (Índex de Preus de Referència d'Efectes Múltiples): 3 punts  
  
Catorze. Tramitació, instrucció del procediment, resolució d'ajudes  
  
1. La persona titular de la direcció general competent en matèria d'habitatge i rehabilitació, per delegació de la persona titular de la conselleria competent en matèria d'habitatge i rehabilitació, que per mitjà d'aquesta ordre li confereix, resoldrà sobre la concessió de l'ajuda sol·licitada, a proposta d'un òrgan col·legiat.  
L'òrgan col·legiat estarà integrat per les persones titulars de la Subdirecció General de Règim Jurídic i Polítiques Socials d'Habitatge, Subdirecció General d'Habitatge i Regeneració Urbana, Direcció del Servei de Rehabilitació i Observatori de l'Hàbitat i la Segregació Urbana, Direcció del Servei de Coordinació i Funció Social de l'Habitatge, i direccions dels serveis territorials competents en matèria d'habitatge i rehabilitació.  
La tramitació dels expedients correspondrà als serveis territorials competents en matèria d'habitatge i rehabilitació, en el seu àmbit d'actuació.  
2. La persona titular de la direcció general competent en matèria d'habitatge i rehabilitació podrà designar les persones que hagen de suplir els membres d'òrgan col·legiat en cas d'absència, vacant o malaltia.  
3. Les sol·licituds es formalitzaran telemàticament d'acord amb el que disposa la base dotze. En el termini de dos mesos des del dia següent al de finalització del termini de presentació de les sol·licituds d'ajudes, es publicarà en el web de la conselleria competent en matèria d'habitatge i rehabilitació i en el tauler d'anuncis dels serveis territorials competents en matèria d'habitatge i rehabilitació, la llista de sol·licituds, i s'indicaran aquelles que estan completes, incompletes (s'assenyalarà la documentació que falta per aportar o esmenar), i les no admeses a tràmit, aquestes publicacions tindran el caràcter de notificació als efectes de computar el termini per a esmenar o completar la sol·licitud presentada.  
En el cas que per motius justificats no poguera publicar-se aquesta llista en el termini assenyalat, es comunicarà en l'esmentat web la nova data de publicació.  
4. Completada la documentació, les sol·licituds presentades que complisquen els requisits exigits, s'ordenaran de major a menor puntuació, atenent els criteris de baremació inclosos en aquestes bases, i s'elaborarà la llista de sol·licituds que resultaran adjudicatàries de les ajudes, del Ministeri de Foment i de la Generalitat, en funció de l'abast de les corresponents aportacions econòmiques, estatal i autonòmica, que establisca la convocatòria d'ajudes.  
En cas d'igualtat de puntuació, primarà la sol·licitud amb el número més baix de registre telemàtic d'entrada.  
5. El termini màxim per a resoldre i notificar la resolució de concessió d'ajudes, que posarà fi a la via administrativa, serà de sis mesos comptadors des de l'endemà de la publicació de la resolució de la convocatòria. Transcorregut aquest termini sense que s'haja dictat i notificat resolució expressa, les persones interessades podran entendre desestimada la seua sol·licitud, sense perjuí del que estableix l'article 23 de la Llei 39/2015, d'1 d'octubre, del procediment administratiu comú de les administracions públiques.  
6. La resolució de la convocatòria de la concessió d'ajudes es publicarà en el Diari Oficial de la Generalitat Valenciana, i en el portal de www.gva.es, Els sol·licitants que hagen facilitat un número de telèfon mòbil podran ser avisats de la publicació de la llista definitiva per mitjà de missatge de text SMS.  
La publicació en el Diari Oficial de la Generalitat Valenciana substituirà la notificació individual de la resolució, d'acord amb el que preveu la legislació del procediment administratiu comú.  
  
Quinze. Qualificació definitiva i abonament de les ajudes  
1. Per a l'abonament de la subvenció, la part beneficiària, per mitjà del tècnic col·laborador, haurà de sol·licitar-lo telemàticament per mitjà del formulari normalitzat Sol·licitud de qualificació definitiva i abonament de les ajudes, en el termini màxim d'un mes comptador des de la finalització de les obres o des de la publicació de la resolució de concessió de les ajudes en el cas que les obres s'acaben abans de publicar la dita resolució, i adjuntarà la documentació que s'indica a continuació:  
  
a) En el cas que amb la sol·licitud d'ajudes no s'haguera aportat el projecte corresponent, s'aportarà en aquest moment de la tramitació. En el cas que les actuacions no exigisquen projecte, s'aportarà memòria descriptiva de l'actuació, incloent-hi plans i pressupost desglossat de les obres.  
b) Llicències o autoritzacions municipals que siguen necessàries per a la realització de les obres de rehabilitació.  
c) Certificats d'inici i de finalització de les obres de rehabilitació.  
  
d) Factures acreditatives de la despesa o inversió realitzada, a nom del sol·licitant de les ajudes i acompanyar el document bancari que acredite que l'abonament de la factura s'ha efectuat a través d'una entitat financera i no per mitjà de pagament en metàl·lic.  
e) Testimoni fotogràfic de l'actuació realitzada.  
2. En el cas que el cost de l'actuació siga inferior al cost inicial previst inclòs en la sol·licitud d'ajudes, es recalcularà l'import de la subvenció, i aquesta podrà ser minorada si de l'aplicació dels criteris d'aquestes bases resultara un import d'ajuda inferior a l'inicialment previst. L'import de l'ajuda no s'incrementarà encara que el cost de l'actuació supere l'inicialment previst.  
  
Setze. Finançament del programa  
1. La publicació de la convocatòria d'ajudes es podrà realitzar pel procediment de tramitació anticipada d'expedient de despesa.  
2. En cada convocatòria s'indicarà el crèdit finançat amb recursos propis de la Generalitat, així com si és el cas el finançament a rebre per part del Ministeri de Foment en el marc de l'aplicació del Pla estatal d'habitatge 2018-2021.  
3. L'import global de les ajudes amb què es dote cada convocatòria podrà ser ampliat en el cas que la dotació inicial resulte insuficient per a atendre les peticions que, presentades dins del termini, acrediten tindre els requisits i la resta de condicions establides en aquestes bases, fins a arribar a l'import màxim addicional amb què s'amplie la dotació econòmica inicial.  
Aquest increment es podrà realitzar, després de la publicació de la convocatòria, d'acord amb la regulació establida en l'article 58 del Reial decret 887/2006, pel qual s'aprova el reglament de la Llei 38/2003, general de subvencions, per mitjà de l'aportació dels fons estatals que es preveja en el conveni corresponent entre el Ministeri de Foment i la Comunitat Valenciana per a l'execució del Pla estatal d'habitatge 2018-2021 i en els successius acords de la Comissió bilateral de seguiment, que si és el cas se subscriguen, relatius a la distribució del finançament entre els programes d'ajudes, tal com s'estableix en l'apartat 5 de l'article 6 del Reial decret 106/2018, de 9 de març, pel qual es regula el Pla estatal d'habitatge 2018-2021, o bé per mitjà de l'aportació de fons propis addicionals sempre que les disponibilitats pressupostàries ho permeten.  
  
Dèsset. Control i revocació de les subvencions  
1. La Generalitat podrà comprovar, pels mitjans que estime més adequats, incloent-hi la inspecció de les obres, el compliment de les obligacions inherents a l'atorgament de les subvencions. L'incompliment d'aquestes obligacions, especialment la falta de presentació en termini de la documentació assenyalada en la base quinze, o la comprovació de la falsedat de les dades aportades a l'expedient, donarà lloc a la revocació de la subvenció concedida i a la devolució de les quanties atorgades, incrementades amb els interessos legals meritats des del moment de la seua percepció.  
2. D'acord amb el que disposa l'article 41 de la Llei 14/2017, de 10 de novembre, de la Generalitat, de memòria democràtica i per a la convivència de la Comunitat Valenciana, es perdrà el dret a la subvenció i/o es procedirà al reintegrament d'aquesta, quan la subvenció es destine a la realització d'una activitat o al compliment d'una finalitat prohibida en el títol VI de l'esmentada Llei 14/2017, de 10 de novembre.  
  
3. En tot cas, serà aplicable allò que s'ha disposat en matèria de control financer, reintegrament i infraccions i sancions administratives en la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, i en la Llei 38/2003, de 17 de novembre, general de subvencions.


Còpia Permalink ELI